google/wiki40b huggingface dataset:
Dråpemøll

Utseende

Små (vingespenn 6 – 24 mm), tettbygde møll med smale vinger, de nattaktive artene er vanligvis hvite eller lysegrå, mens de dagaktive er mørkt fargede, oftest grålige. Noen har reduserte vinger. Når møllene sitter, pakker de vingene tett rundt kroppen, noe som gir dem et strømlinjeformet ("dråpeformet") omriss. Kroppen er kort og trinn, hodet kort og bredt, hodet temmelig lite og glatt, med oppoverkrummete labialpalper. Sugesnabelen er velutviklet og har nedliggende skjell. Fasettøynene er store hos de nattaktive artene, vesentlig mindre hos de dagaktive. Antennene er vanligvis trådformede om omtrent 2/3 av forvingelengden, noen ganger er de utvidete i midten. Forvingene er lange og smale, noe tilspissede, mer eller mindre grålige, ofte med en mørk flekk i spissen, gjerne med noe metallglans. Langs ytter- og bakkanten har de lange hårfrynser. Bakvingene er spisse, forholdsvis smale, med hårfrynser som er lengre enn vingebredden. Beina er forholdsvis lange og kraftige, med markerte sporer. Hunnene har vanligvis en stor og tung, eggfylt bakkropp og er ikke eller knapt flygedyktige. Hannens kjønnsorganer er meget variable innen denne familien, de har dermed gode skilletegn for å skille artene fra hverandre.

Levevis

Forholdsvis lite er kjent om biologien til denne familien. De voksne møllene flyr ugjerne, sitter helst i ro i vegetasjonen og blir sjelden lagt merke til. Når de blir forstyrret, hopper de opp og lar seg falle til bakken, uten å forsøke å fly bort. De nordiske artene flyr stort sett bare om dagen, men en del tropiske arter er bleke på farge og flyr om natten. Larvene lever stort sett skjult under ett lite silkespinn, og spiser på blader, knopper eller blomster. De er lange og tynne, mer eller mindre glatte, svært variable i fargen men ofte med lengdestriper. De lever på ulike urter og småbusker, for eksempel geitrams og krekling.
Phyciodes

Utseende

Små til middelsstore, slanke, svarte og oransje sommerfugler.

Levevis

Rutevingene er ikke spesielt sterke flygere, og de fleste artene er nokså stedbundne med små, lokale kolonier. Larvene lever selskapelig i silkespinn. De tar opp forsvarsstoffer fra næringsplantene og er derfor trolig usmakelige for rovdyr.
Larvene lever på planter i kurvplantefamilien.

Utbredelse

Slekten er utbredt i både Nord- og Sør-Amerika.
Eupeodes nitens

Utseende

En middelsstor (6-11 mm), gul og svart blomsterflue. Arten kan ligne på mange andre Eupeodes-arter, et bra kjennetegn er at bakkroppens gule tverrbånd er lite innskårne i midten. Fasettøynene er nakne. Antennene er brune, ansiktet gult med svarte kinn og svart midtstripe. Thorax er litt matt svart, på sidene med tette, gule hår, scutellum er grågult. Bakkroppen er svart, på det andre leddet med gule sideflekker. Det andre og tredje leddet har gule tverrbånd som er V-formet innskåret i midten bak, men de er mindre innskåret enn hos de fleste andre Eupeodes-arter. Beina er gulbrune, vingene glassklare med brunt vingemerke.

Levevis

Larvene lever av bladlus. De voksne fluene kan finnes fra mai til september og besøker mange slags blomster.

Utbredelse

Denne arten finnes i nesten hele Palearktis. I Norge er den funnet over hele landet bortsett fra ytre deler av Finnmark og høyfjellet.
Martina Favaretto (fekter)

2017

Favaretto deltok i Junior-EM i fekting 2017, og fikk der sølv i kadettklassen (U17) individuelt, bak Marta Ricci fra Italia. Italia vant her lagkonkurransen. Hun deltok også i Junior-VM i fekting 2017, der hun kom på sjetteplass.

2018

Hun vant florett i juniorklassen (U20) under Junior-EM i fekting 2018, etter at hun slo Leonie Ebert fra Tyskland i finalen, og Italia kom på andreplass i lagkonkurransen. I kadettklassen (U17) fikk hun bronse individuelt, og Italia vant der lagkonkurransen. I april fikk hun sølv i juniorklassen under Junior-VM i fekting 2018, og bronse i kadettklassen. 
I Sommer-OL for ungdom 2018 fikk hun sølv i florett, etter at hun tapte 12-15 for Yuka Ueno i finalen. Hun deltok også på det sammensatte laget Europa 1 som vant mix-lagkonkurransen.
Eidsivatinget

Eidsivatinget (norrønt: Heiðsævisþing) ble holdt på Eidsvoll.
Eidsivatinget skal ha blitt opprettet av kong Olav Haraldsson (den hellige), som var norsk konge fra 1015 til 1028. De lokale tingene som tidligere hadde vært, ble under Olav flyttet til Eidsvoll, og det var han som gav området den avgrensingen det senere hadde. Lagtinget omfattet Opplandene, altså det indre Østlandet.
Eidsivatingloven var den loven som ble brukt på Eidsivatinget. De østlandske tingordningene (Eidsivatinget og Borgartinget) er dårligere kjent enn tinget på Vestlandet (Gulatinget), fordi lovtekstene stort sett har gått tapt. Det er kun kristenrettene som er bevart. Man antar imidlertid at noen avsnitt i Magnus Lagabøtes landslov fra 1274 hadde sitt opphav i en østnorsk lovbok, som kan ha vært Eidsivatingloven. Lagtingssammenkomstene på Eidsvoll opphørte i årene 1619- 1620, det ble da nytt valg av lagmenn i Oslo og Hamar. 
Eidsivatingloven kan ha blitt nedskrevet på 1100-tallet, men er i tilfelle senere gått tapt.

Navnet

Navnet Eidsivating stammer fra gammelnorsk Heiðsævisþing som kan oversettes Heidsjøtinget. Heiðsær (Heidsjøen) er det vi i dag kaller Mjøsa, altså heidenes sjø. Heidene (heinene) var folkeslaget som bodde i og rundt det som i dag kalles Hedmarken (av Heiðmǫrk). Det gamle navnet heiðsævislǫg (eidsivaloven) som ble brukt om lovene tilknyttet tinget har samme opprinnelse.
Al Qaida i det islamske Maghreb

al Qaida i det islamske Maghreb (AQIM) (arabisk: القاعدة في بلاد المغرب الإسلامي‎, ālqāʿd fy blād ālmġrb ālāslāmy) er en islamistisk milits som har som mål å styrte den algeriske regjeringen og etablere en islamsk stat. Gruppen ble etablert i 2002 og ledes av Abu Musab Abdel Wadoud. I medhold av resolusjon 1267 fra FNs sikkerhetsråd i 1999 ble militsen 28. mars 2011 erklært å være tilknyttet al-Qaida.
Gruppen har erklært sin intensjon om å angripe algeriske, franske og amerikanske mål.
I februar 2003 kidnappet gruppen 32 europeiske turister. En av de kidnappede døde, 17 gisler ble hentet ut av algeriske soldater den 13. mai 2003, og 14 ble satt fri i august 2003. I 2007 drepte gruppen 44 personer og såret 19 i selvmordsaksjoner, bombeangrep og skyteepisoder.
Den 30. juli 2009 ble 11 algeriske soldater drept i et bakholdsangrep av islamske ekstremister mens de eskorterte en militær konvoi utenfor kystbyen Damous nær Tipasa.

Navn

Til 25. januar 2007 var gruppa kjent som Salafist Group for Call and Combat (arabisk: الجماعة السلفية للدعوة والقتال‎ al-Jamā‘ah as-Salafiyyah lid-Da‘wah wal-Qiṭāl  (fransk Groupe Salafiste pour la Prédication et le Combat (GSPC)),
Bredäng tunnelbanestasjon

Bredäng er en tunnelbanestasjon i Stockholms tunnelbane. Den ligger i bydelen Bredäng. Stasjonen trafikkeres av T-bane 2 (rød linje), og ligger mellom stasjonene Mälarhöjden og Sätra.
Selve stasjonen ligger på en 180 meter lang viadukt. Stasjonen ble åpnet 16. mai 1965 som den 62. stasjonen.
Harlan (Iowa)

Harlan er en by (city) i Shelby County i delstaten Iowa i USA. I følge United States Census Bureau har byen en folkemengde på 5 053 innbyggere (2011) og en landareal på 11,4 km². Harlan er hovedsete i Shelby County.
Mona Holm Solberg

Nasjonalt

Holm Solberg har ni NM-titler i sleggekast på rad fra 2004 til 2012, samt fire sølv fra 2002, 2003, 2014 og 2016. Hennes personlige rekord i øvelsen satt i Byrkjelo 13. august 2011 med 70,43 meter var norsk rekord til 2019. Resultatet gav Holm hennes andre kongepokal, den første fikk hun i 2007. Hun er også en habil diskoskaster, og har to NM-bronser i denne grenen; i 2004 og 2010.

Internasjonalt

Hun deltok i sitt første VM som junior, ved Junior-VM i friidrett 2002 på Jamaica. Her ble hun slått ut i kvalifiseringen. Har også deltatt i Junior-EM Italia 2001, samt U23 EM Polen 2003 og 2005. 
Hun representerte Norge i EM i friidrett 2006 Gøteborg, VM i friidrett 2007 Osaka, EM i friidrett 2010 Barcelona, VM i friidrett 2011 Sør-Korea og EM i friidrett 2012 Helsinki, men klarte ikke å kvalifisere seg til finalen i noen av disse mesterskapene.
Keira Knightley

Tidlig liv

Knightley ble født i Teddington i England som datter av Sharman MacDonald, en prisvinnende dramatiker, og Will Knightley, teater- og TV-skuespiller. Hennes far er engelsk mens hennes mor er skotsk og delvis walisisk. Hun har en eldre bror, Caleb, som ble født i 1979.
Knightley har levde det meste av sitt liv i Richmond upon Thames i London hvor hun gikk på skolene Teddington School og Esher College. Hun har dysleksi (lese- og skrivevansker), men da hennes mor lovet henne å få en agent hvis hun øvde på bli bedre til å lese, begynte hun å vise en forbedring. Hun fikk dermed sin første agent som åtteåring. Knightley har uttalt at hun var «ensporet angående skuespilleri» da hun var i barndommen. Hun deltok i en rekke lokale teaterproduksjoner, blant annet After Juliet, skrevet av hennes mor, og United States, skrevet av hennes daværende dramalærer, Ian McShane.

Karriere

Knightley deltok i flere fjernsynsfilmer på midten og mot slutten av 1990-tallet før hun fikk rollen som Sabé, Padmé Amidalas lokkedue, i science fiction-filmen Star Wars Episode I: Den skjulte trussel. Knightley fikk rollen grunnet hennes likhet med Natalie Portman som spilte Padmé. Det ble sagt at de to skuespillernes mødre hadde vanskeligheter med å skille deres døtre ad når de var sminket. Knightleys første hovedrolle kom i 2001 da hun spilte datteren til Robin Hood i den amerikanske fjernsynsfilmen Princess of Thieves. På samme tid fikk hun en rolle i thrilleren The Hole som ble sendt ut som direkte-til-video i USA. Hun opptrådte i en miniserie av Doctor Zhivago for fjernsyn. Serien fikk blandet omtale, men hadde høye seertall. 
Knightleys gjennombrudd var i fotballfilmen Skru'n som Beckham som i august 2002 ble en suksess i England, tok inn $18 millioner, og ved sin visning i USA i mars 2003 tok inn ytterligere $32 millioner. Etter at denne filmen hadde gjort henne kjent fikk hun en hovedrolle i en film med stort budsjett, Pirates of the Caribbean: The Curse of the Black Pearl, hvor hun spilte sammen med Orlando Bloom og Johnny Depp. Den ble produsert av Jerry Bruckheimer og hadde premiere i juli 2003 til velvillig omtale, og fikk stor inntjening da den var sommerens store film i 2003.
I 2018 ble hun utnevnt til offiser (OBE) av Order of the British Empire for sin innsats for skuespillerkunsten og for veldedig innsats.
Mad Max etter Thunderdome

Handling

I den tredje filmen om Mad Max er atter noen år gått etter den store katastrofen, og primitive byområder har så smått begynt å vokse frem enkelte steder. En av disse er byen Bartertown. Hit kommer Max vandrende og får raskt nærkontakt med dens brutale herskerinnen Aunty Entity. Men Enity styrer bare Bartertown på oversiden av jorden. Under jorden hersker MasterBlaster, et skrekkinnjagende vesen bestående av to personer som styrer byens kraftforsyning. Max havner raskt i konflikt med herskerinnen, noe som fører til at han blir tatt til fange og blir tvunget til å kjempe for sitt liv i Thunderdome – et gigantisk bur for post-industrielle gladiatorer hvor to går inn, men bare en kommer ut. Han bekjemper sin motstander, men får en ublid skjebne da han nekter å drepe ham. Han blir bundet, satt på en hest og sendt ut i ørkenen som straff. Max er døden nær, men reddes i siste liten av en ung kvinne som leder en gruppe barn som har bosatt seg i en liten oase i ørkenen. Barna tror at Max skal lede dem tilbake til sivilisasjonen, men han nekter (vel vitende om tilstanden til verden omkring) og anmoder dem om å forbli ved oasen. Noen av barna trosser imidlertid hans råd og forlater oasen, men ferden deres ender ved et synkehull. Max og noen av de andre barna kommer dem til unnsetning og klarer å redde de fleste fra å bli slukt i hullet. Senere oppdager de at de befinner seg i nærheten av Bartertown og deres eneste redning er å ta seg inn dit nattestid. Max legger en plan for å befri den lille mannen som tidligere styrte byens kraftforsyning. De befrir ham fra fangenskapet og å rømmer deretter ved hjelp av en gammel lastebil som er koblet til et jernbanespor. Byen etterlates i kaos når metangassen antennes, men etter seg har de Entity og hennes håndlangere.

Produksjon

Miller mistet interessen for å regissere denne tredje filmen da hans venn og produser Byron Kennedy døde i et helikopterkrasj da han skulle finne egnede locations for filmen. Miller sa seg etterhvert villig til å regissere actionsekvensene, men overlot resten til George Ogilvie.

Anmelderne

Filmen ble forholdsvis godt mottatt av anmelderne, noe som gjenspeiles i at den har fått 80 % på Rotten Tomatoes. Den amerikanske filmkritikeren Roger Ebert gav den toppscore og skrev at den var bedre enn oppfølgerne, og en av de beste filmene i 1985. Leonard Maltin gav den 2,5 av 4 stjerner. 
De norske anmelderne var ikke like begeistret. Blant annet gav VG, Dagbladet og Arbeideravisa den terningkast tre.

Publikum

Den innbrakte 4,5 millioner AUD i Australia og over 36 millioner amerikanske dollar i USA. 
Produksjonskostnadene er anslått til ca 10 millioner AUD.

Priser

Tina Turner ble tildelt prisen for beste kvinnelige hovedrolleinnehaver ved amerikanske Image Awards. Filmen ble ellers nominert til en Golden Globe og fire Saturn Award.
Musikkbinge

Musikkbinge er et øvingslokale for band og musikere. De er bygget etter samme idé som ballbingene. Siden de er mobile kan de plasseres hvor som helst. To containere settes sammen og inni disse bygges et rom på 25 kvadratmeter som er tilpasset akustisk slik at det fungerer som øvingsrom for band. De er lydisolerte og skal ikke være til sjenanse for omgivelsene.
Prisen for en musikkbinge er om lag 350.000 kroner, og den finansieres ved tilskudd fra Norsk Tipping på 100.000 kroner, Musikkutstyrsordningen på omtrent samme beløp og kommunal egenandel som dekker det resterende.
Ideen til slike musikkbinger kom fra Danmark, hvor containerne blir produsert under navnet «Det plustelige øvingslokalet» (DPØ). Bergen fikk den første musikkbingen i 2000, og pr. 2014 er det mer enn 140 musikkbinger rundt om i kommunene.
Ospevikler

Utseende

En stor vikler (vingespenn 21-27 millimeter), en av de større artene i familien. Den er svært variabel i fargen men mesteparten av individene stemmer med én av to hovedformer: den ene har forvingen fullstendig ensfarget grå, den andre har forvinge med gråbrun grunnfarge, et bredt, hvitt tverrbånd i midten og bredt hvit vingespiss. Bakvingen er grå eller gråbrun.

Levevis

Larven utvikler seg inne i et sammenrullet blad av osp (Populus tremula).

Utbredelse

Arten er utbredt i Europa, bortsett fra Den iberiske halvøya, Irland og Island, og i det nordlige Asia.
I Norge er den spredt i Sør-Norge.
Tryfaena

Bibliografi

Det er ofte antatt at Tryfaena også bar navnet Kleopatra, men det har ikke blitt historisk dokumentert. Hun var den eldste datteren til den egyptiske konge Ptolemaios VIII Fyskon og hans niese og hustru Kleopatra III av Egypt. Hun var derfor søster av Ptolemaios IX Lathyros, Ptolemaios X Aleksander, Kleopatra IV og Kleopatra Selene I.
I 124 f.Kr. ville Ptolemaios VIII Fyskon ikke lenger støtte hans utfordrer til tronen i Selevkideriket, Aleksander II Zabinas, men heller gi støtte til Antiokos VIII Grypos, sønn av Demetrios II Nikator. Han giftet derfor sin datter Tryfaena med Antiokos VIII Grypos, og sendte ham også militære forsterkninger. Ekteparet fikk fem sønner: Selevkos VI Epifanes, tvillingene Antiokos XI Epifanes og Filip I Filadelfos, og Demetrios III Eukairos. I tillegg fødte Tryphaena også en datter som ble kalt for Laodike VII Thea og som ble gift bort til Mithridates I Kallinikos av Kommagene som en del av en fredsavtale.
I 112 f.Kr. beseiret Antiokos VIII Grypos sin bror og rival Antiokos IX Kyzikenos, og erobret byen Antiokia hvor Kleopatra IV oppholdt seg. Hun søkte tilflukt i tempelet til Dafne ved Apollontempelet. Tryfaena ville ha henne ryddet av vegen og krevde henne drept. Hun anklaget søsteren for å ha blandet inn utenlandske soldater i stridene mellom selevkidebrødrene og for å ha giftet seg utenfor Egypt imot sin mors vilje. Antiokos VIII bad sin hustru forgjeves om å spare livet til hennes søster. Han sa at hans forfedre aldri hadde oppført seg voldelig mot kvinner. Han la til at tempelet som Kleopatra IV hadde søkt tilflukt i var hellig og at han måtte respektere gudene for det var med deres hjelp at han hadde vunnet.
Tryfaena ville ikke bli overtalt av sin ektefelle og beordret flere soldater til å henrette hennes søster. De trengte seg inn i tempelet og drepte søsteren. Før hun døde skal Kleopatra IV ha forbannet sine mordere og overlatt hennes hevn til vanærede guder. Et år senere, i 111 f.Kr., ble Tryfaena tatt til fange av Antiokos XI Epifanes etter at han hadde klart å beseire broren i et annet slag. Han sørget som hevn for sin hustrus forsmedelige død å henrette Tryfaena på samme vis.
A priori og a posteriori

A priori kommer fra latin, og betyr «fra det tidligere». Innen filosofien epistemologi blir kunnskap delt inn i to områder, a priori og a posteriori. A priori er logiske konklusjoner fra sikre fakta, det vil si den erkjennelsen som er oppnådd gjennom fornuften alene. A priori kommer altså før erfaringen. Immanuel Kant beskriver de transcendentale forutsetningene for all empirisk erkjennelse som a priori. A priori er beskrevet som de fornuftens erkjennelser som gjør empiri mulig. Begreper som tid og rom er a priori, fordi det ikke er mulig å gjøre en erfaring uten å anerkjenne disse. Det gir ikke mening å snakke om en begivenhet hvis den ikke har funnet sted i et rom, til en gitt tid.
I motsetning til a priori står a posteriori (latin: «fra det senere»), som er empirisk erkjennelse. Der a priori er noe eviggyldig som nødvendigvis alltid er sant, kan a posteriori endre seg med tiden, fordi forutsetningene for erfaringen endrer seg. Matematiske teorem, som Pytagoras' læresetning, er kunnskaper som inngår a priori, og ifølge enkelte filosofier er matematikk det eneste som kan bevises og være «sant».
Matematiske lover er også a priori, fordi de er allmenngyldige, og kommer før erfaringen. At 2 + 2 = 4 vet vi er sant, det er ikke en erkjennelse vi først må erfare oss til. Fysiske lover, derimot, er som regel a posteriori, ettersom vi ikke kan komme fram til dem ved hjelp av tenkning alene, men må ha empiriske data for å kunne formulere dem.
A priori kan innen vitenskapen bety en viten som man mener å ha uavhengig av empiriske undersøkelser. For eksempel utsagnet: «Alle ungkarer er ugifte menn». Det er unødvendig å utføre en spørreundersøkelse av ungkarer for å kontrollere deres sivilstatus. For å bekrefte , eller avkrefte, dette utsagnet må en trekke en konklusjon ut ifra definisjoner, premisser og forutsigelser. På den andre siden er utsagnet: «Alle ungkarer er lykkelige» en a posteriori-kunnskap som krever empiriske data, for eksempel i form av spørreundersøkelser, for å bekrefte utsagnet.
Sylfest Lomheim

Karriere

Lomheim er utdannet filolog.
Etter artiumseksamen ved det daværende Sogndal gymnas, studerte han engelsk, fransk og norsk ved Universitetet i Oslo med norsk hovedfag fra 1971 der oppgavens tittel var Spørsmål til spørjetimen i Stortinget – ein språkleg analyse av form og funksjon. Han var TV-produsent i NRK, blant annet i Sportsrevyen fra 1969 til 1970, og konsulent med ansvar for rekruttering av nynorskmedarbeidere fra 1975.
Årene 1980 til 1994 var Lomheim språkkonsulent ved NRK, og fra 1990 har han vært programmedarbeider og besvart lytterspørsmål om språk i radioprogrammet Språkteigen. Ellers har han deltatt i den populære TV-serien Typisk norsk.
Fra 1971 til 1974 var Lomheim norsklektor i Caen i Frankrike, og har siden 1977 vært ansatt ved Høgskolen i Agder, der han blant annet underviste i oversettingsteori ved fagoversetterstudiet. 1987 til 1992 var han rektor ved høgskolen og har hatt arbeidsopphold i Frankrike.
2003 ble han utnevnt til professor ved Universitetet i Agder (daværende Høgskolen i Agder), og samme år utnevnt til direktør i Språkrådet, en stilling han tiltrådte den 1. januar 2004 og satt i til den 1. september 2010. Språkrådet er statens rådgivende organ for språkspørsmål i Norge.
I det offentlige ordskiftet har Lomheim ved flere anledninger hevdet at det norske språk står i fare for å trues, særlig av engelsk, dersom en ikke treffer tiltak og arbeider med holdninger til språket.
Som deltaker i samfunnsdebatten har Lomheim og markert seg som kritiker til bruk av Internett. «Difor er Internett ein utru tenar. Ikkje berre er der så uhorveleg med data. Likt og ulikt er å finna. Det lumske er at ingen står som garantist for tilbodet – gehalten varierer frå fagleg soliditet til rein humbug. Kvalitetssikring finst ikkje, og dermed er internett prinsipielt ubrukeleg som kjelde for påliteleg kunnskap.»
Fagreferent i Store norske leksikon, og har her hevdet at bare «våre beste fagfolk» bør kunne redigere i et nasjonalleksikon på bokmål og nynorsk.

Politiske verv

Leder av Vest-Agder Arbeiderparti og fra 1996 til 2001 landsstyremedlem. Under regjeringen Jagland var Lomheim statssekretær i Barne- og familiedepartementet fra april til oktober 1997.
Kepler-186

Kepler-186 er en rød dverg – en stjerne i hovedserien av klassen M1V, som befinner seg omkring 493 ± 59 lysår unna i stjernebildet Svanen. Stjernen er litt kaldere enn solen, og har omkring halvparten av dens metallisitet. Den er omgitt av fem kjente planeter, deriblant den første kjente jordlignende verden som er oppdaget i den beboelige sone: Kepler-186 f. De fire andre planetene Kepler-186 b, c, d og e er for nære stjernen, og for varme, til å kunne ha flytende vann. Disse fire planetene har sannsynligvis en bundet rotasjon, mens Kepler-186f er tilstrekkelig langt unna stjernens gravitasjon til å opprettholde sin egen rotasjon.
Interix

Interix er et tidligere valgfritt, POSIX-kombatibelt UNIX-undersystem for operativsystemet Windows NT. Interix var en komponent i Windows Services for UNIX, og et supersett av Microsoft POSIX subsystem. Liksom POSIX-undersystemet var Interix et undersystem til NT-kjernen, og inkluderte mange systemverktøy som var åpen kildekode.
Første versjon ble lansert 29. mars 1996. Siste versjon ble lansert 11. mars 2010.
Escadrille

En escadrille (bokstavelig oversatt «squad» eller «liten skvadron») er en type militær enhet, som oftest funnet i flyvåpen i fransktalende land. Mens ordet oftest blir oversatt til engelsk som «squadron», var en escadrille opprinnelig en mindre enhet (mens en fransk escadron i luftfartsammenheng er en mye større enhet, sammenlignbar med marineskvadron).
Grunnkretser i Røyrvik kommune

Grunnkretser i Røyrvik kommune er delområder og grunnkretser som seksjonerer Røyrvik kommune, Trøndelag, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Cosmin Contra

Karriere

Contra startet karrieren i Poli Timișoara, der han spilte tre sesonger før han gikk til Dinamo București. Etter fire sesonger i hovedstadslaget ble han solgt til den spanske klubben Deportivo Alavés. To år senere gikk turen til de italienske gigantene AC Milan, men allerede året etter skiftet han beite igjen, denne gangen dro han tilbake til Spania og Atlético Madrid, der han spilte to sesonger. 
Han ble lånt ut til West Bromwich Albion i august 2004. Lånet var ingen stor suksess, Contra spilte bare seks kamper, og fikk se det røde kortet i sin siste kamp som endte med tap 0–5 mot Liverpool. Han returnerte deretter til sin første klubb i hjemlandet Romania, Politehnica Timisoara. Takket være godt spill ble han innkalt til landslaget, og ble lånt ut til den spanske klubben Getafe. 
Contra fikk over 70 landskamper for Romania, og deltok både under EM 2000 og EM 2008.
Etter at han la opp, ble han trener. I september 2017 ble han ansatt som trener for Romanias herrelandslag.